b'\n_START_ARTICLE_\nTadej Horvat\n_START_SECTION_\n\xc5\xbdivljenjepis\n_START_PARAGRAPH_\nSvojo glasbeno pot je za\xc4\x8del na glasbeni \xc5\xa1oli Franc \xc5\xa0turm, kjer se je pri prof. Milici Rener Poljanec u\xc4\x8dil klavir, pri prof. Nevi \xc5\xa0tamcar harmoniko in dodal \xc5\xa1e orgle pri prof. Francu Banu. \xc5\xa0tudij klavirja je nadaljeval pri prof. Majdi Martinc na SGB\xc5\xa0 v Ljubljani. Po opravljeni maturi pa se je vpisal na Akademijo za glasbo, kjer je \xc5\xa1tudiral pri prof. Dubravki Tom\xc5\xa1i\xc4\x8d Srebotnjak in leta 2005 tudi diplomiral. Leta 2007 je Tadej z odliko kon\xc4\x8dal magistrski \xc5\xa1tudij koncertne diplome v \xc5\xa0vici v razredu prof. Aleksandra Mad\xc5\xbearja.\n_START_SECTION_\nDose\xc5\xbeki\n_START_PARAGRAPH_\nPrejel je ve\xc4\x8d prvih nagrad in zlatih plaket na regijskih in dr\xc5\xbeavnih tekmovanjih mladih glasbenikov, na mednarodnem tekmovanju Etude in Skale v Zagrebu leta 2000 pa je prejel nagrado za najbolj\xc5\xa1o izvedbo etude in posebno nagrado za najbolj\xc5\xa1o izvedbo skladbe Johanna Sebastiana Bacha._NEWLINE_Igra tudi v komornih zasedbah, in sicer v triu Ataka (klavir, klarinet in violon\xc4\x8delo) in v klavirskem duu z Miho Haasom. Horvat in Haas sta nastopila \xc5\xbee v \xc5\xa1tevilnih krajih po Evropi, med najbolj znanimi so Dunaj, Zagreb, Ljubljana in Salzburg. V Ljubljani sta igrala na festivalu Allegretto in v ciklusu \xc5\xa0tudent-Profesor. Poleg dua Dekleva sta edini stalni slovenski duo. Leta 2005 sta na Dr\xc5\xbeavnem tekmovanju mladih glasbenikov Slovenije dobila 1. mesto ter 1. nagrado, njun nastop pa je bil ocenjen z maksimalnim \xc5\xa1tevilom to\xc4\x8dk (100/100). Prejela sta tudi Pre\xc5\xa1ernovo nagrado Akademije za glasbo v Ljubljani ter Presernovo nagrado Univerze v Ljubljani._NEWLINE_Horvat je imel tudi ve\xc4\x8d recitalov, kot solist je nastopil s simfoni\xc4\x8dnim orkestrom SGB\xc5\xa0 Ljubljana, z Orkestrom RTV Slovenija in z Orkestrom Slovenske filharmonije. Posebej velja omeniti enkratno izvedbo Mendelssohnovega klavirskega koncerta st.1 v d -molu._NEWLINE_Snemal je tudi za arhiv Radia Slovenija. Pet let je bil zborovodja \xc5\xa0tudentskega mladinskega pevskega zbora. Na srednji \xc5\xa1oli se je udele\xc5\xbeeval poletnih te\xc4\x8dajev pri prof. Igorju Lazku v Ajdov\xc5\xa1\xc4\x8dini ter te\xc4\x8daju komorne igre Glasbeni julij na obali pri prof. Toma\xc5\xbeu Lorenzu. Leta 2008 je prevzel vodstvo revijskega orkestra Divertimento.'